**Nová cezhraničná spolupráca**

**Dňa 23. januára 2018 došlo k podpísaniu novej inštitucionálnej zmluvy medzi Gréckokatolíckou teologickou fakultou PU v Prešove a Wydziałem Nauk Spolecznych, ktorý je súčasťou Uniwersytetu Jana Pawła II. v Krakove.**

Obe inštitúcie (UPJPII a GTF PU) sú v rovnakom zväzku s Kongregáciou pre katolícku výchovu v Ríme. Teda sú celosvetovo uznávané. Podpísanie dohody bolo iba potvrdením už skôr fungujúcej kolavorácie, nakoľko fakulty ponúkajú svojim študentom intelektuálny profil v oblasti sociálnej náuky Cirkvi, rodiny či mediačnej a probačnej práce. Súčasťou podpísanej zmluvy je aj rozvoj spolupráce v oblasti vedeckého výskumu, výmeny skúseností vzdelávacieho a výskumného charakteru (vrátane realizácie spoločných medzinárodných projektov), výmeny pracovníkov, doktorandov a študentov. Pre splnenie tohto účelu budú obe inštitúcie vytvárať spoločné programy a vedecké úlohy, ktoré budú prinášať nový rozhľad v oblasti sociálnej práce, ktorá je súčasťou teologických disciplín. S tým súvisí aj výmena dostupných informácií vedeckého charakteru, ako napr.: výsledky vedeckých výskumov, analýz, študijné materiály a ďalšie publikačné výstupy.

Podpísanie zmluvy bolo spojené s prehliadkou historického skvostu mesta Prešov – známym Solivarom (NKP), ktorý je súčasťou technického pokladu našej histórie.

doc. ThDr. Peter Tirpák, PhD.

*koordinátor spolupráce GTF PU a WNS v Krakove*